text: [{"text_idx": "#000004", "text": "MC-Ha\u0301r n\u00e6stan 23 a\u0301r \u2013 Mimirrapp"}, {"text_idx": "#000005", "text": "Eitt forkunnugt klipp, hetta er lagi\u00f0 Mimirrapp upptiki\u00f0 live a\u0301 Prix F\u00f8royum i\u0301 Fuglafir\u00f0i. Lagi\u00f0 bleiv umskriva\u00f0 naka\u00f0 til finaluna og enda\u00f0i vi\u00f0 at eita Kom til himmals vi\u00f0 m\u00e6r, og handla um okkurt heilt anna\u00f0 enn bardagar uttanfyri Mimir."}, {"text_idx": "#000006", "text": "Eitt stuttligt fakta er, at framf\u00f8rslan hja\u0301 okkum a\u0301 Fuglafir\u00f0i, og kanska eisini ta\u00f0, at vit vunnu a\u0301 a\u0301vi\u0301sum bo\u0301lki, i\u00f0 vi\u00f0komandi var v\u00e6l vi\u00f0, fekk ein vi\u00f0merkjara at skriva: \u201cEg havi langt si\u0301\u00f0an mist alla vir\u00f0ing fyri MC-Ha\u0301r, sum to\u0301nleikarum, nu\u0301 havi eg eisini mist alla vir\u00f0ing fyri teimum sum menniskju\u201d. Sig so ta\u00f0, to\u0301nleikur vekir sterkar kenslur, og kapping vekir sterkar kenslur, so ein to\u0301nleikakapping er ta\u00f0 reina tjubang."}, {"text_idx": "#000007", "text": "Sunnudagin 16. februar ver\u00f0ur MC-Ha\u0301r 23 a\u0301r, i\u0301 hesum sambandi deila vit ymiskt vi\u00f0 tykkum hesa vikuna."}, {"text_idx": "#000008", "text": "Var Taxi suppe, steg og heroin to\u0301nleikur?"}, {"text_idx": "#000009", "text": "Eftir at hava hoyrt Taxi sp\u00e6lt, situr ein dani og tosar vi\u00f0 bo\u0301lkin, ta\u00f0 tykist at vera backstage i Gimle, ta\u0301 hann ly\u0301sir upplivingina, sigur hann seg sakna nor\u00f0uratlantiska samleikan, og ly\u0301sir bo\u0301lkin sum suppe, steg og heroin? Eitt sp\u00e6l uppa\u0301 suppe, steg og is genruna, i\u00f0 ikki alti\u0301\u00f0 er so h\u00f8gt i\u0301 metum millum umm\u00e6larar."}, {"text_idx": "#000010", "text": "Eg skal ikki taka st\u00f8\u00f0u til, um ly\u0301singin av to\u0301nleikinum hja\u0301 Taxi kanska hevur ein a\u0301vi\u0301san sannleika i\u0301 s\u00e6r. Men eg ma\u0301 siga, at eg bleiv r\u00f8rdur av at si\u0301ggja henda deiliga dokumentar, i\u00f0 Ingi Joensen gj\u00f8rdi um bo\u0301lkin og um fer\u00f0ina til Danmarkar."}, {"text_idx": "#000011", "text": "A\u0301ri\u00f0 var 1999. Taxi vann Prix F\u00f8royar og fo\u0301ru i\u0301 Lundgaard Studio at sp\u00e6la inn, vit sleppa at fylgja teimum i\u0301 studio, men eisini til venjingar og fa\u0301a samr\u00f8\u00f0ur vi\u00f0 Jo\u0301n, Kim og Kaj, i\u00f0 vo\u0301ru beinagrindin i\u0301 Taxi."}, {"text_idx": "#000012", "text": "Deiligt at sleppa at uppliva henda flokk av to\u0301nleikarum, i\u00f0 enn kelar fyri okkara oyrum, to\u0301 ikki saman. Her eru teir no\u0301gv yngri og \u00f8giliga eldhuga\u00f0ir um Taxi verk\u00e6tlanina."}, {"text_idx": "#000013", "text": "Men hetta er eisini ein gluggi inn i\u0301 f\u00f8royskan to\u0301nleik um aldarskifti\u00f0, vit sleppa at enduruppliva Gimle Medborgerhus, i\u00f0 var eitt av hj\u00f8rtunum i\u0301 u\u0301tisetali\u0301vinum, ta\u0301 eg bu\u0301\u00f0i ni\u00f0ri\u00f0, vit si\u0301ggja Prix F\u00f8royar finaluna, og \u00f8ll tey no\u0301gvu deiligu ungu menniskjuni."}, {"text_idx": "#000015", "text": "Onkunti\u0301\u00f0 dettur men um okkurt a\u0301 alnetinum, i\u00f0 sigur yeah! Sumt er somki\u00f0 gott, at ta\u00f0 er vert at deila vi\u00f0 tykkum. Hetta eru sunnudagsbitar."}, {"text_idx": "#000016", "text": "Fa\u0301a vit nakranti\u0301\u00f0 Prix F\u00f8royar aftur?"}, {"text_idx": "#000017", "text": "Nu\u0301 10 a\u0301r eru fra\u0301li\u00f0in si\u0301\u00f0an seinastu fer\u00f0, at eg lutto\u0301k i\u0301 Prix F\u00f8royum, so kann eg ikki anna\u00f0 enn gerast eitt sindur nostalgiskur. Hetta var samstundis eisini seinastu fer\u00f0, at Prix F\u00f8royar bleiv skipa vi\u00f0 einari sto\u0301rari finalu i\u0301 Nor\u00f0urlandahu\u0301sinum. I\u0301 2005 var Prix F\u00f8royar ein li\u0301til partur av sto\u0301ra Atlantic Music Event sy\u0301nisglugganum."}, {"text_idx": "#000018", "text": "Ta\u00f0 var ein o\u0301tru\u0301liga mennandi og gevandi uppliving at luttaka i\u0301 Prix F\u00f8royum b\u00e6\u00f0i i\u0301 1999 og i\u0301 2003, og sum bla\u00f0ma\u00f0ur i\u0301 2005."}, {"text_idx": "#000019", "text": "Eg hugsi ofta, um hvat Prix F\u00f8royar gj\u00f8rdi vi\u00f0 f\u00f8royska to\u0301nleikapallin. Men eisini, um, hvat ein ti\u0301li\u0301k kapping hev\u00f0i gj\u00f8rt vi\u00f0 ti\u0301 talentmassa vit hava i\u0301 dag. Har eru so no\u0301gv fo\u0301lk, i\u00f0 sita inni vi\u00f0 stro\u0301rum talentum, i\u00f0 tey a\u0301ttu at blivi\u00f0 motivera\u00f0i til at bru\u0301ka."}, {"text_idx": "#000021", "text": "At eini 900 ny\u0301ggj l\u00f8g blivu skriva\u00f0i til Prixi\u00f0, tey 10 a\u0301rini ta\u00f0 var.\nAt nakrar av bestu mentanarsendingunum i\u0301 Sjo\u0301nvarpi\u00f0 hevur gj\u00f8rt, vo\u0301r\u00f0u gj\u00f8rdar i\u0301 sambandi vi\u00f0 Prixi\u00f0.\nAt vit sluppu at uppliva okkara fremstu talentir a\u0301 palli i\u0301 Nor\u00f0urlandahu\u0301sinum.\nAt vit to\u0301nleikarar sluppu inn i\u0301 stovurnar hja\u0301 n\u00e6rum \u00f8llum f\u00f8royingum i\u0301 gj\u00f8gnum Sjo\u0301nvarpi og U\u0301tvarpi\u00f0."}, {"text_idx": "#000022", "text": "Men so er ta\u00f0 eisini spenningurin, kenslan rundanum og motivatio\u0301nin, i\u00f0 vit \u00f8ll fingu til at gera to\u0301nleik, fyri at kunna luttaka, vi\u0301sa okkum fram fyri einum kvalifisera\u00f0um do\u0301marapaneli, fyri at bli\u0301va viga\u00f0i, og vo\u0301nandi funnin no\u0301g tung til at sleppa i\u0301 Nor\u00f0urlandahu\u0301si\u00f0, at luttaka i\u0301 ti\u0301 st\u00f8rsta showcase tiltakinum, i\u00f0 vit h\u00f8vdu."}, {"text_idx": "#000023", "text": "Venjingarlegurnar, i\u00f0 vit fo\u0301ru a\u0301, a\u0301\u00f0renn finalurnar vo\u0301ru eisini o\u0301metaliga go\u0301\u00f0ar, og eisini gevandi. Well, all in all, so eri eg o\u0301metaliga gla\u00f0ur fyri, at eg slapp at uppliva Prix F\u00f8royar og vera partur av ti\u0301."}, {"text_idx": "#000025", "text": "A\u0301 Facebook er ein bo\u0301lkur, i\u00f0 vil hava prixi\u00f0 aftur a\u0301 skra\u0301, fari i\u0301 hann so standa vit sterkari."}, {"text_idx": "#000027", "text": "Prix F\u00f8royar var naka\u00f0 av ti\u0301 sto\u0301rsta, i\u00f0 er hent i\u0301 f\u00f8royskum to\u0301nleiki, u\u0301r \u00f8llum skotum og kro\u0301kum komu bo\u0301lkar av alskyns slagi. Bo\u0301lkar sum skriva\u00f0u egnan to\u0301nleik, og vi\u00f0 dreyminum um sto\u0301ra pallin i\u0301 Nor\u00f0urlandahu\u0301sinum fo\u0301ru a\u0301 pall til undanumf\u00f8r kring allar F\u00f8royar."}, {"text_idx": "#000028", "text": "Fyrstu a\u0301rini vo\u0301ru a\u0301sko\u00f0araatkv\u00f8\u00f0urnar sera ty\u0301dningarmiklar og i\u0301 onkrum umf\u00f8rum sluppu lokalir bo\u0301lkar i\u0301gj\u00f8gnum, i\u00f0 neyvan h\u00f8vdu vunni\u00f0 seg i\u0301 finaluna vo\u0301ru bert do\u0301marar, i\u00f0 valdu."}, {"text_idx": "#000029", "text": "Ein av hesum bo\u0301lkum var Arrestment, ho\u0301ast sangarin Finnur si\u0301\u00f0an er blivin ein ty\u0301dningarmikil limur i\u0301 Tinganest, Va\u0301gaverki og Villmonnum, so var hetta ein sera ungur og o\u0301royndur oddama\u00f0ur. Framf\u00f8rslan bleiv ein kultklassikkari millum to\u0301nleikarar i\u0301 1990\u2019unum. Mi\u0301n kalendaraga\u0301va til tykkara er Arrestment live i\u0301 Prix F\u00f8royar finaluni 1997."}, {"text_idx": "#000033", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag.\nTykkum ynskist ein go\u0301\u00f0ur jo\u0301lama\u0301na\u00f0i."}, {"text_idx": "#000035", "text": "Eg leita\u00f0i i\u0301 mi\u0301num gomlu uppt\u00f8kum av ymiskum slag, og fann eitt gamalt MC-Ha\u0301r lag, i\u00f0 vit onganti\u0301\u00f0 go\u0301vu u\u0301t, men sum to\u0301 er sp\u00e6lt nakrar fer\u00f0ir. Uppt\u00f8kan er fra\u0301 einum Prix F\u00f8royar undanumfari i\u0301 Fuglafir\u00f0i i\u0301 2003, og ver\u00f0ur nu\u0301 deilt vi\u00f0 tykkum go\u0301\u00f0u lesarar."}, {"text_idx": "#000036", "text": "Lagi\u00f0 er skriva\u00f0 i\u0301 ti\u0301\u00f0arskei\u00f0inum beint aftan a\u0301, at Framvegis uttan vit kom u\u0301t. N\u00f8kur l\u00f8g vo\u0301ru skriva\u00f0i hesa ti\u0301\u00f0ina, millum anna\u00f0 l\u00f8gini \u201cUndrandi\u201d, i\u00f0 kom u\u0301t a\u0301 Prix Krem 2003 og \u201cOffblend\u201d, i\u00f0 kom u\u0301t a\u0301 Tutl 25 a\u0301r Live. Men eisini \u201cOff Goes The Pistol\u201d, i\u00f0 bo\u0301lkurin Lucination (i\u00f0 var ein MC-Ha\u0301r avleggari) gav u\u0301t a\u0301 sja\u0301lvnevndu fl\u00f8gu si\u0301nari um aldarskifti\u00f0. Eins og hini l\u00f8gini var \u201cTu\u0301 ert ju\u0301st sum eg\u201d upprunaliga skriva\u00f0ur a\u0301 enskum og \u00e6t \u201cOn You\u201d, men i\u0301 sambandi vi\u00f0 Prix F\u00f8royar lutt\u00f8kuna i\u0301 2003, umyrktu vit lagi\u00f0 til f\u00f8royskt, eins og vit gj\u00f8rdu vi\u00f0 \u201cUndrandi\u201d. Tro\u0301ndur Bogason skriva\u00f0i upprunaliga lagi\u00f0, til ein tekst hja\u0301 m\u00e6r, og eg eigi eisini bro\u0301\u00f0urpartin av umyrkingini, to\u0301 so hja\u0301lptu hinir i\u0301 MC-Ha\u0301r til vi\u00f0 tekstinum, og onkur or\u00f0ing hja\u0301 Ey\u00f0uni A\u0301sasyni hoyrist v\u00e6l aftur."}, {"text_idx": "#000038", "text": "\u2013 Man kann ikki kappast um to\u0301nleik, seg\u00f0i ein annars skilago\u0301\u00f0 kvinna, i\u00f0 eg pra\u0301ta\u00f0i vi\u00f0 til Sement finaluna leygarkv\u00f8ldi\u00f0."}, {"text_idx": "#000039", "text": "Sleepless Ghost vunnu Sement finaluna"}, {"text_idx": "#000040", "text": "Sja\u0301lvt um hon er skilago\u0301\u00f0, so var hendan klisjein eitt sindur hoyrd fyrr, og hon er faktiskt ikki r\u00f8tt. Hetta ho\u0301ast hon gevur spyrjaranum eitt a\u0301vi\u0301st listarligt tru\u0301vir\u00f0i. Ti\u0301 r\u00e6tt skal vera r\u00e6tt, at kappast i\u0301 to\u0301nleiki er ikki politiskt korrekt. Ta\u00f0 er ikki heilt listarliga forsvarligt."}, {"text_idx": "#000041", "text": "Men man kann gott kappast i\u0301 to\u0301nleiki, og sja\u0301ldan hevur eitt vikuskifti veri\u00f0 meira merkt av to\u0301nleikakappingum, enn ju\u0301st hetta vikuskifti\u00f0."}, {"text_idx": "#000042", "text": "Fyrst hugdi ein sto\u0301rur partur av okkum eftir Sveini Gaard Olsen, i\u00f0 sang seg i\u0301 finaluna i\u0301 X-Factor, si\u0301\u00f0an var risa mo\u0301tt\u00f8ka fyri Sveini i\u0301 Nor\u00f0urlandahu\u0301sinum, og so var Sement finalan har bestu ny\u0301ggju bo\u0301lkarnir i\u0301 F\u00f8royum kappa\u00f0ust um hei\u00f0urin sum a\u0301rsins ny\u0301ggi bo\u0301lkur."}, {"text_idx": "#000043", "text": "Felags fyri hesi tilt\u00f8kini var ein ovurhonds sto\u0301rur a\u0301hugi, Tjo\u0301\u00f0in fylgdi vi\u00f0, me\u00f0an Sveinur kappa\u00f0ist i\u0301 sjo\u0301nvarpinum, ta\u00f0 sa\u0301st aftur a\u0301 Facebook, har man n\u00e6rum svam i\u0301 vi\u00f0merkingum um hansara framf\u00f8slu. Sto\u0301ra fo\u0301lkamongdin til tiltkai\u00f0 i\u0301 Nor\u00f0urlandahu\u0301sinum leygadagin bar eisini bo\u00f0 um, hvussu populert danska X-Factor er i\u0301 F\u00f8royum.. Men eisini Sement var v\u00e6l vitja. eins og Prix F\u00f8royar eisini plagdi at vera v\u00e6l vitja."}, {"text_idx": "#000044", "text": "Ni\u00f0urst\u00f8\u00f0an ma\u0301 vera, at man kann gott kappast i\u0301 to\u0301nleiki, hetta skapar a\u0301huga, og vekir fo\u0301lk til at brenna fyri teimum, i\u00f0 tey halda vi\u00f0. Hetta f\u00e6r sinnini i\u0301 ko\u0301k og skapar eldhuga."}, {"text_idx": "#000045", "text": "Baksi\u0301\u00f0an er kanska tann, at ta\u00f0 ofta ikki eru sto\u0301ru listarligu upplivingarnar, i\u00f0 fylgja vi\u00f0 ti\u0301li\u0301kum kappingum. Vit fegnast og brenna fyri mi\u00f0alhampaavrikum. Samstundis sum vit als ikki vi\u0301sa sama a\u0301huga fyri no\u0301gv st\u00f8rri upplivingum, i\u00f0 standa okkum i\u0301 bo\u00f0i."}, {"text_idx": "#000046", "text": "Men eg havi hug til at fegnast um, at vit yvirh\u00f8vur brenna fyri n\u00f8krum, i\u00f0 er n\u00f8kurlunda listarligt."}, {"text_idx": "#000047", "text": "Fri\u0301ggjakv\u00f8ldi\u00f0 var rokkkv\u00f8ldi\u00f0 a\u0301 AME, og ti\u0301 var ta\u00f0 ivaleyst eisini ho\u0301skandi at har\u00f0asti rokkbo\u0301lkurin a\u0301 skra\u0301nni. Sic gav a\u0301sko\u00f0arunum, ta bestu l\u00f8tuna."}, {"text_idx": "#000048", "text": "Einki bilti vi\u00f0 karmum og innihaldi\u00f0 a\u0301 Atlantic Music Event. Ljo\u0301s, ljo\u0301\u00f0, h\u00f8lini og fleiri av bo\u0301lkunum vo\u0301ru heilt go\u0301\u00f0ir i\u0301 Nor\u00f0urlandahu\u0301sinum fri\u0301ggjakv\u00f8ldi\u00f0. Men einans nakrir fa\u0301ir hundra\u00f0 a\u0301sko\u00f0arar m\u00f8ttu upp."}, {"text_idx": "#000049", "text": "Skra\u0301in a\u0301 fri\u0301ggjakv\u00f8ldi\u00f0 a\u0301 AME var sum heild merkt av minni kendum n\u00f8vnum enn leygarkv\u00f8ldi\u00f0. Gaman i\u0301 her var ikki talan um ny\u0301ggj n\u00f8vn: 200, Gestir, Marius og Sic kunnu neyvan ly\u0301sast sum millum minstu f\u00f8roysku to\u0301nleikan\u00f8vnini, men tey hava to\u0301 ikki li\u0301ka brei\u00f0an fo\u0301lkaligan a\u0301huga sum Lena, Eiv\u00f8r og H\u00f8gni Lisberg. Men her var talan um h\u00f8ga go\u0301\u00f0sku a\u0301 f\u00f8royska partinum av skra\u0301nni."}, {"text_idx": "#000051", "text": "Atlantic Music Event uttan kappingina, sum Prix F\u00f8royar finalan gav, hevur mist no\u0301gv av a\u0301sko\u00f0aratokkanum. Talan mundi neyvan vera um sto\u0301rt fleiri enn n\u00f8kur fa\u0301 hundra fo\u0301lk i\u0301 sto\u0301ra salinum i\u0301 Nor\u00f0urlandahu\u0301sinum, og hetta var als ikki nokk fyri at skapa r\u00e6tta stemningin."}, {"text_idx": "#000052", "text": "Bo\u0301lkarnir fingu to\u0301 flest allir gott burturu\u0301r og tyktust ikki sjo\u0301nliga darva\u00f0ir av manglandi a\u0301sko\u00f0arunum. Sto\u0301ra h\u00e6ddarpunkti\u00f0 var uttan iva framf\u00f8rslan hja\u0301 Sic, i\u00f0 var seinasta framf\u00f8rslan a\u0301 skra\u0301nni. Ta\u0301 var naka\u00f0 av fo\u0301lki savna\u00f0 i\u0301 salinum, ho\u0301ast talan ikki var um no\u0301gv fo\u0301lk. Ta\u00f0 er to\u0301 vert at bi\u0301ta merki i\u0301, at n\u00e6rum eingin av teimum tru\u0301gvu fjepparunum sto\u0301\u00f0 frammanfyri pallin, sum tey annars alti\u0301\u00f0 gera."}, {"text_idx": "#000054", "text": "Framf\u00f8rslur hja\u0301 Sic hava ofta veri\u00f0 merktar av ringum ljo\u0301\u00f0i, men vi\u00f0 fra\u0301li\u0301ku karmunum i\u0301 Nor\u00f0urlandahu\u0301sinum fingu l\u00f8gini li\u0301v. Melodisku pettini vo\u0301ru v\u00f8kur, og h\u00f8r\u00f0u larmandi pettini vo\u0301ru a\u0301tro\u00f0kandi, h\u00f8r\u00f0 og larmandi. Serliga trummusp\u00e6li\u00f0 hja\u0301 Magnusi var framu\u0301rskarandi. Ru\u0301tmiska tilr\u00e6tta leggingin av l\u00f8gunum hja\u0301 Sic er ein sera sto\u0301r styrki."}, {"text_idx": "#000055", "text": "Mikkjal Gaard Hansen vi\u0301sti enn einafer\u00f0, at hann er ein framu\u0301rskarandi oddama\u00f0ur. Hansara r\u00f8dd fevnir sera vi\u0301\u00f0a, og er li\u0301ka innilig i\u0301 frumro\u0301punum og skra\u0301lunum, sum i\u0301 v\u00f8kru sang pettunum."}, {"text_idx": "#000056", "text": "Framf\u00f8rslan hja\u0301 Sic fall i\u0301 go\u0301\u00f0a j\u00f8r\u00f0 hja\u0301 fleiri av u\u0301tlendsku gestunum, og ta\u00f0 skilst at okkurt a\u0301hugavert samband var\u00f0 skapt."}, {"text_idx": "#000057", "text": "No\u0301gv ringastu framf\u00f8rsluna a\u0301 kv\u00f8ldinum og eisini \u00f8llum vikuskiftinum sto\u0301\u00f0 sviin Jonas Molinder fyri. Fyrrverandi oddama\u00f0urin i\u0301 Molinder Band royndi seg sum einstaklingur. Hann hev\u00f0i sja\u0301lvur s\u00f8kt stu\u00f0ul til fer\u00f0ina og tiki\u00f0 stig til at koma hendan vegin."}, {"text_idx": "#000059", "text": "Framf\u00f8rslan var u\u0301t av lagi va\u0301nalig. Molinder sp\u00e6ldi hampuliga v\u00e6l a\u0301 klaver og gittar, men songr\u00f8ddin var li\u0301ti\u00f0 sannf\u00f8randi. L\u00f8gini vo\u0301ru hv\u00f8rki fangandi ella a\u0301hugaverd, og ensku tekstirnir vo\u0301ru heldur hja\u0301lparleysir. Hann tyktist eisini o\u0301tryggur a\u0301 pallinum. Hetta eru undrunarvert, ti\u0301 talan er ikki um ein o\u0301royndan mann, Molinder gevur i\u0301 n\u00e6stum si\u0301na fjo\u0301r\u00f0u fl\u00f8gu u\u0301t. Molinder var ein ring byrjan a\u0301 sy\u0301nisglugga tiltaki\u00f0."}, {"text_idx": "#000060", "text": "Gestir vo\u0301ru settir a\u0301 skra\u0301nna beint eftir Jonas Molinder. Hetta var ikki ein serliga trupul uppga\u0301va, ti\u0301 ta\u00f0 kundi n\u00e6rum bert gerast betur. Planet.fo skilti a\u0301 onkrum u\u0301tlendskum gesti, at ta\u00f0 var ein l\u00e6tti, ta\u0301 Gestir vi\u00f0 si\u0301ni go\u0301\u00f0u framf\u00f8rslu vi\u0301stu, at st\u00f8\u00f0i\u00f0 a\u0301 sy\u0301nisgluggatiltakinum var munandi betur, enn ta\u00f0 sum sviin hev\u00f0i lagt. Gestir hava sp\u00e6lt no\u0301gv vi\u00f0 stru\u0301karum, si\u0301\u00f0an fl\u00f8gan kom u\u0301t i\u0301 fj\u00f8r, men fri\u0301ggjakv\u00f8ldi\u00f0 var bo\u0301lkurin aftur a\u0301 palli uttan uttanhy\u0301sis hja\u0301lp. Hetta var ein fyrimunur i\u0301 n\u00f8krum l\u00f8gum og ein vansi i\u0301 \u00f8\u00f0rum. Ta\u00f0 tyktist sum um Knu\u0301t Ha\u0301berg Eysturstein a\u0301 tangentum fekk eitt sindur betur pla\u0301ss i\u0301 ljo\u0301\u00f0myndini. Hetta gav l\u00f8gunum eitt sindur meira av kanti, enn tey hava, ta\u0301 stru\u0301karar eru vi\u00f0. Men samstundis var ljo\u0301\u00f0myndin ikki li\u0301ka sto\u0301rsligin, sum hon onkunti\u0301\u00f0 hevur veri\u00f0, ho\u0301ast hon enn var sto\u0301r. Bo\u0301lkurin leg\u00f0i fyri vi\u00f0 lagnum Hv\u00f8rt Fo\u0301tafet, i\u00f0 vanliga er eitt av h\u00e6ddarpunktunum a\u0301 eini Gestir konsert, men ta\u00f0 var lagi\u00f0 ikki hesafer\u00f0, lagi\u00f0 var r\u00e6ttiliga v\u00e6l sp\u00e6lt, men bo\u0301lkurin tyktist bert at gerast heitari, og inniligheitin gj\u00f8rdist st\u00f8rri fyri hv\u00f8r lagi\u00f0, i\u00f0 bo\u0301lkurin sp\u00e6ldi."}, {"text_idx": "#000061", "text": "Ho\u0301ast karmarnir vo\u0301ru go\u0301\u00f0ir, so var ra\u00f0fylgjan a\u0301 skra\u0301nni heldur l\u00f8gin. Ta\u00f0 tyktist sera undarligt at seta, Angu Motzfeldt ein fittan sangari og sangskrivara vi\u00f0 kassagittar, at sp\u00e6la aftan a\u0301 sto\u0301ru ljo\u0301\u00f0myndina hja\u0301 Gestir."}, {"text_idx": "#000062", "text": "Ho\u0301ast Angu Motzfeldt er ein sera dugnaligur sangari og sangskrivari, so fo\u0301r luftin eitt sindur u\u0301r tiltakinum, ta\u0301 hann vi\u00f0 kassagittara skuldi fylla pallin har ein rokkbo\u0301lkur frammanundan hev\u00f0i sta\u00f0i\u00f0. L\u00f8gini hja\u0301 Angu vo\u0301ru go\u0301\u00f0 og sera fitt. Angu hevur ein sorgbli\u0301\u00f0an to\u0301na i\u0301 si\u0301num fo\u0301lkakendu l\u00f8gum og ta\u00f0 er ikki uttan ors\u00f8k, at hann ver\u00f0ur kalla\u00f0ur gr\u00f8nlendska u\u0301tga\u0301van av Teiti Men ta\u00f0 var eitt sindur trupult hja\u0301 Angu at fanga teir fa\u0301u a\u0301hoyrarnar, i\u00f0 vo\u0301ru har."}, {"text_idx": "#000063", "text": "Men sta\u00f0festast kann, at Angu er ein framu\u0301rskarandi sangari.. Ta\u00f0 tyktist synd i\u0301 honum, har hann sto\u0301\u00f0 a\u0301 sto\u0301ra pallinum, pu\u0301ra einsamallur og eingin ivi er um, at Angu hev\u00f0i rigga\u00f0 betur a\u0301 eini minni og meira intimari konsert."}, {"text_idx": "#000064", "text": "F\u00f8royski Marius og danski Ave eru tveir bo\u0301lkar, i\u00f0 sp\u00e6la innan somu to\u0301nleikagrein. Ba\u0301\u00f0ir bo\u0301lkar hava grei\u00f0ar tilvi\u0301singar til danskan moderna\u00f0an rokk, so sum Carpark North og Mew. Ti\u0301 var ta\u00f0 ein skilago\u0301\u00f0 avger\u00f0 hja\u0301 fyrireikarunum at leggja hesar bo\u0301lkar vi\u00f0 si\u0301\u00f0una av hv\u00f8r \u00f8\u00f0rum i\u0301 sp\u00e6liskra\u0301nni. Ho\u0301ast bo\u0301lkarnir li\u0301kjast eru teir samstundis sera ymiskir, i\u00f0 ma\u0301tanum teir sp\u00e6la henda to\u0301nleik. F\u00f8royski bo\u0301lkurin sp\u00e6ldi a\u0301\u00f0renn tann danski, og ho\u0301ast framf\u00f8rslan sum so var v\u00e6l sp\u00e6ld, so mangla\u00f0i nervin og inniligheitin, i\u00f0 vit kenna fra\u0301 framf\u00f8rslum hja\u0301 Marius fyrr, um ta\u00f0 vo\u0301ru karmarnir ella okkurt anna\u00f0, i\u00f0 var ors\u00f8k til hetta er ikki til at vita."}, {"text_idx": "#000065", "text": "Ho\u0301ast to\u0301nleikurin ikki er slo\u0301\u00f0bro\u0301tandi, so sp\u00e6ldi Ave v\u00e6l. Framf\u00f8rslan var go\u0301\u00f0 og krydda vi\u00f0 ljo\u0301\u00f0f\u00f8rum, sum einum gomlum u\u0301tvarpsto\u0301li og eini skrivimaskinu, var\u00f0 hon eisini a\u0301hugaverd. Songr\u00f8ddin hja\u0301 sangaranum bar eisini framf\u00f8rsluni v\u00e6l. R\u00f8ddin minti i\u0301 st\u00f8\u00f0um um r\u00f8ddina hja\u0301 Suede sangaranum, Bret Anderson."}, {"text_idx": "#000066", "text": "200 hev\u00f0i fingi\u00f0 til uppga\u0301vu at sp\u00e6la i\u0301millum Ave og Sic, og hetta gj\u00f8rdi bo\u0301lkurin v\u00e6l. 200 var ein orkumbumba og fekk gott li\u0301v i\u0301 teir a\u0301sko\u00f0ararnar, i\u00f0 vo\u0301ru savna\u00f0ir frammanfyri pallin. Framf\u00f8rslan var sum alti\u0301\u00f0 kasta i\u0301 h\u00f8vdi\u00f0 a\u0301 fo\u0301lki vi\u00f0 einum smi\u0301li sum smitta\u00f0i. 200 tri\u0301vist v\u00e6l a\u0301 einum sto\u0301rum palli, og i\u0301 flottum ljo\u0301si\u00f0, vi\u00f0 go\u0301\u00f0um ljo\u0301\u00f0i og v\u00e6l sp\u00e6ldum punk rokki, megna\u00f0u teir tri\u0301ggir at fylla allan pallin."}, {"text_idx": "#000068", "text": "Hvat hava Moirae, Mark No Limits, Taxi, Clickhaze, Gestir og Go Go Blues til felags? Ju\u0301, hetta eru bo\u0301lkarnir sum hava drigi\u00f0 ta\u00f0 longsta stra\u0301i\u00f0 i\u0301 Prix F\u00f8royar finalum. I\u0301 hesum d\u00f8gum fellur avger\u00f0 um, hesir seks bo\u0301lkar fara i\u0301 s\u00f8guna sum teir einastu, i\u00f0 hava vunni\u00f0 hesa forkunnugu kapping. I\u0301 kro\u0301kum ver\u00f0ur tutla\u00f0 um, at Prix F\u00f8royar er fari\u00f0 i\u0301 s\u00f8guna. Spell, siga summi \u2013 onnur siga at ta\u00f0 er uppa\u0301 ti\u0301\u00f0ina."}, {"text_idx": "#000071", "text": "Summi vilja vera vi\u00f0, at bo\u0301lkar i\u0301 dag ikki markna\u00f0arf\u00f8ra seg, sum bo\u0301lkar gj\u00f8rdu fyri fa\u0301um a\u0301rum si\u0301\u00f0an. Vi\u00f0 alnetinum kunnu bo\u0301lkar gera s\u00e6r profilar a\u0301 eitt nu\u0301 , har i\u00f0 o\u0301kendir sum kendir bo\u0301lkar sy\u0301na si\u0301n to\u0301nleik fram. Og ti\u0301skil er ta\u00f0 kanska ikki so alney\u00f0ugt, at hava eitt tiltak, sum vi\u0301sir teir f\u00f8roysku bo\u0301lkarnar fram."}, {"text_idx": "#000072", "text": "Kom inn i\u0301 stovuna hja\u0301 \u00f8llum f\u00f8royingum\nMen lat ta\u00f0 vera sagt beinanvegin, at ty\u0301dningurin a\u0301 teimum undanfarnu Prix F\u00f8royar kappingunum ikki ma\u0301 undirmetast. Prix F\u00f8royar loyvdi ti\u0301 f\u00f8royska to\u0301nleikinum inn i\u0301 stovurnar hja\u0301 \u00f8llum f\u00f8royingum umvegis sjo\u0301nvarpi\u00f0 og u\u0301tvarpi\u00f0, og fokus var\u00f0 sett a\u0301 bo\u0301lkarnar. Knappliga vistu flestu f\u00f8royingar hv\u00f8rjir bo\u0301lkarnir vo\u0301ru og vistu, hvat i\u00f0 bo\u0301lkurin sto\u0301\u00f0 fyri. Av ti\u0301 sto\u0301ra a\u0301huganum fo\u0301lkaliga fyri Prix F\u00f8royum, vo\u0301ru fj\u00f8lmi\u00f0lar skjo\u0301tir at blanda\u00f0 seg i\u0301 stri\u0301\u00f0i\u00f0 um at hava t\u00e6r st\u00f8rstu og bestu ly\u0301singar av tiltakinum, og hetta setti ein spennandi da\u0301m a\u0301 tann f\u00f8royska to\u0301nleikapallin."}, {"text_idx": "#000074", "text": "Hetta hevur ikki i\u0301 \u00f8llum f\u00f8rum sp\u00e6lt fri\u00f0arliga av. Eitt nu\u0301 vo\u0301ru i\u0301 2003 kreppufundir millum umbo\u00f0 fyri finalubo\u0301lkarnar og fyriskipararnar, eftir at d\u00f8mingin av finaluni var\u00f0 broytt. Partarnir komu a\u0301samt um eina loysn, i\u00f0 \u00f8ll kundu liva vi\u00f0 og ho\u0301ttanir um ikki at luttaka vo\u0301r\u00f0u tiknar aftur."}, {"text_idx": "#000077", "text": "Vit vilja vi\u00f0 hesum ikki sa\u0301a iva um dugnaskapin hja\u0301 do\u0301msnevndini, men sta\u00f0festa bert ta\u00f0, at vi\u00f0 at dylja n\u00f8vnini a\u0301 do\u0301marunum, bi\u00f0ur kappingin um trupulleikar. Ta\u00f0 er heldur eingin ivi um, at no\u0301gva kjaki\u00f0 og sterku kenslurnar vi\u00f0vi\u0301kjandi Prix F\u00f8royum eru bygdar a\u0301 sto\u0301ra a\u0301hugan og k\u00e6rleikan fyri tiltakinum millum fo\u0301lk."}, {"text_idx": "#000080", "text": "Fyrstu a\u0301rini var eisini no\u0301gv kjak um a\u0301sko\u00f0araatkv\u00f8\u00f0urnar, og ta\u00f0 er eingin ivi um, at lokalpatriotisma sendi fleiri bo\u0301lkar i\u0301 Prix F\u00f8royar finaluna, i\u00f0 einki h\u00f8vdu at gera har. Hetta var\u00f0 to\u0301 broytt, og si\u0301\u00f0an 1999 hava a\u0301sko\u00f0ararnir ikki luttiki\u00f0 i\u0301 d\u00f8mingini i\u0301 innlei\u00f0andi umf\u00f8runum."}, {"text_idx": "#000081", "text": "Ho\u0301ast no\u0301gvar atfinningar, so hevur Prix F\u00f8royar veri\u00f0 ta\u00f0, sum \u00f8ll to\u0301nleikaa\u0301huga\u00f0i i\u0301 F\u00f8royum gleddu seg til. Alt to\u0301nleikali\u0301vi\u00f0 i\u0301 landinum hevur veri\u00f0 i\u0301 sonnum blo\u0301ma rundanum tiltaki\u00f0. Ny\u0301ggir bo\u0301lkar hava stungi\u00f0 seg upp, ny\u0301ggjur to\u0301nleikur er skriva\u00f0ur, og \u00f8ll hava fingi\u00f0 h\u00f8vi\u00f0 at kappast a\u0301 j\u00f8vnum f\u00f8ti."}, {"text_idx": "#000082", "text": "Bo\u0301lkarnir hava vunni\u00f0 s\u00e6r fjepparar, og to\u0301nleikurin er fluttur u\u0301r venjingarh\u00f8linum og uppa\u0301 ein sto\u0301ran pall. Hetta eru alt sera jalig a\u0301rin."}, {"text_idx": "#000083", "text": "Ein serligur da\u0301mur yvir prixnum\nTa\u00f0 hevur alti\u0301\u00f0 veri\u00f0 ein serligur da\u0301mur yvir prixnum. Ta\u00f0 er sera sjarmerandi at fylgja vi\u00f0 prixnum \u2013 kanska serliga ta\u0301 i\u00f0 ta\u00f0 fer\u00f0a\u00f0ist kring landi\u00f0. Ta\u00f0 er ikki oftari enn so, at rokkkonsertir ver\u00f0a hildnar i\u0301 Mi\u00f0va\u0301gi, a\u0301 Sandi ella a\u0301 Strondum. Eitt sli\u0301kt fer\u00f0andi tiltak gav i\u0301bla\u0301stur til no\u0301gvan ungdo\u0301m, og to\u0301nleikurin rakk enn longur u\u0301t. Fyri mong var ta\u00f0 ein sto\u0301rur missur, ta\u0301 i\u00f0 fyrireikararnir valdu at halda \u00f8ll undanumf\u00f8rini a\u0301 sama sta\u00f0i\u00f0. Hinvegin vo\u0301ru ta\u00f0 eisini mong, sum gleddust yvir hetta, ti\u0301 umst\u00f8\u00f0urnar fyri to\u0301nleikin gj\u00f8rdust munandi betur, og a\u0301sko\u00f0aratali\u00f0 vaks munandi."}, {"text_idx": "#000084", "text": "Lata fo\u0301lk koma til or\u00f0anna\nHvussu er og ikki, so hevur Prix F\u00f8royar eina stolta s\u00f8gu aftanfyri seg. Um ta\u00f0 ikki var fyri prixnum, hev\u00f0i to\u0301nlistarliga landslagi\u00f0 s\u00e6\u00f0 sera \u00f8\u00f0rvi\u0301si u\u0301t i\u0301 F\u00f8royum. Vit skulu ikki her taka st\u00f8\u00f0u til um Prix F\u00f8royar eigur at halda fram ella ikki, men a\u0301 komandi si\u0301\u00f0unum, hava vit tosa\u00f0 vi\u00f0 fo\u0301lk, i\u00f0 a\u0301 onkran ha\u0301tt eru vor\u00f0in r\u00f8rd av prixnum, og lati\u00f0 tey bori\u00f0 fram si\u0301na meining um tiltaki\u00f0, i\u00f0 hevur savna\u00f0 so no\u0301gvar f\u00f8royingar um to\u0301nleik, og sum hevur givi\u00f0 okkum so no\u0301gva ny\u0301ggja f\u00f8royska mentan."}, {"text_idx": "#000086", "text": "Vi\u00f0 Teiti og Eiv\u00f8r er fokus byrja\u00f0 at ver\u00f0a sett a\u0301 f\u00f8royskan to\u0301nleik i\u0301 altjo\u0301\u00f0a h\u00f8pi, ella i\u0301 \u00f8llum f\u00f8rum i\u0301 I\u0301slandi og Danmark, og eg merki a\u0301 mi\u0301num starvsfel\u00f8gunum, at teir eru byrja\u00f0ir at tosa um, hvat ta\u00f0 er, i\u00f0 hendur har uppi, ti\u0301 er hetta eitt sera o\u0301heppi\u00f0 ti\u0301\u00f0spunkt, at lata besta sy\u0301nisgluggan hja\u0301 f\u00f8royskum to\u0301nleiki aftur, sigur danski pla\u0301tufelagstjo\u0301rin Jens Ove Friis."}, {"text_idx": "#000087", "text": "Jens Ove Friis er stjo\u0301ri i\u0301 pla\u0301tufelagnum RecArt Music. Hann hevur si\u0301\u00f0an Prix F\u00f8royar finaluna i\u0301 1999 vitja\u00f0 sum do\u0301mari, og hann sigur, at sja\u0301lvt um fyrireikararnir ikki h\u00f8vdu bjo\u0301\u00f0a\u00f0 honum sum do\u0301mara til eitt komandi Prix, so hev\u00f0i hann a\u0301li\u0301kav\u00e6l fari\u00f0 til F\u00f8royar i\u0301 sambandi vi\u00f0 prixi\u00f0 og um hann so skuldi\u00f0 goldi\u00f0 fyri at sloppi\u00f0 inn."}, {"text_idx": "#000088", "text": "Ein gluggi til f\u00f8royska to\u0301nleikali\u0301vi\u00f0\n\u2013 Fyri okkum uttanlands er Prix F\u00f8royar ein gluggi inn til f\u00f8royska to\u0301nleikali\u0301vi\u00f0. Vit fa\u0301a a\u0301 ein l\u00e6ttan ha\u0301tt yvirblikk yvir ta\u00f0, i\u00f0 hendur a\u0301 f\u00f8royska to\u0301nleikapallinum. Hetta er gull vert fyri okkum. Ti\u0301 hev\u00f0i eg veruliga veri\u00f0 keddur, um Prix F\u00f8royar gavst, og hetta hev\u00f0i veri\u00f0 ein sto\u0301rur missur fyri f\u00f8royska to\u0301nleikali\u0301vi\u00f0, sigur Jens Ove Friis."}, {"text_idx": "#000089", "text": "\u2013 Eg havi vitja\u00f0 ymisk onnur tilt\u00f8k i\u0301 F\u00f8royum, eitt nu\u0301 G!Festivalin. Men hesi tilt\u00f8k geva okkum ikki somu mynd av ti\u0301 ny\u0301ggja og spennandi, sum prixi\u00f0 gevur. A\u0301 festivalunum er meira talan um tey, i\u00f0 longu eru sprottin. Ein festivalur kann ikki a\u0301 sama ha\u0301tt vi\u0301sa okkum ta\u00f0, sum vit i\u0301 i\u0301dna\u00f0inum leita eftir. Tit skulu heldur ikki gloyma, at Prix F\u00f8royar er kanska ty\u0301dningarmesti li\u00f0urin i\u0301 f\u00f8\u00f0iketuni hja\u0301 festivalunum og at kuta hendan burtur hev\u00f0i veri\u00f0 ein fatalur br\u00f8lari, fyri f\u00f8royska to\u0301nleikali\u0301vi\u00f0, sigur Jens Ove Friis og heldur fram:"}, {"text_idx": "#000090", "text": "Burturvi\u00f0 at gevast ju\u0301st nu\u0301\n\u2013 Eg si\u0301ggi Prix F\u00f8royar sum eina messu, eitt sindur a\u0301 sama ha\u0301tt sum Spot Festivalurin i\u0301 A\u030arhus. Eitt sta\u00f0 har framti\u0301\u00f0in og ny\u0301ggjasti parturin av nu\u0301ti\u0301\u00f0in ver\u00f0ur sy\u0301ndur fram, og hetta er ta\u00f0, i\u00f0 er a\u0301hugavert fyri to\u0301nleikavinnuna."}, {"text_idx": "#000091", "text": "\u2013 Ta\u00f0 hev\u00f0i eisini veri\u00f0 o\u0301metaliga ergriligt, um man valdi at gevast ju\u0301st nu\u0301. Vi\u00f0 Teiti og Eiv\u00f8r er fokus byrja at ver\u00f0a sett a\u0301 f\u00f8royskan to\u0301nleik i\u0301 altjo\u0301\u00f0a h\u00f8pi, ella i\u0301 \u00f8llum f\u00f8rum i\u0301 I\u0301slandi og Danmark, og eg merki a\u0301 mi\u0301num starvsfel\u00f8gunum, at teir eru byrja\u00f0ir at tosa um, hvat ta\u00f0 er, i\u00f0 hendur har uppi. Vit upplivdu ta\u00f0 sama i\u0301 Danmark vi\u00f0 Aqua, uttan nakra samanbering annars. Ta\u0301 tey gj\u00f8rdust heimskend, byrja\u00f0i umheimurin at geva donskum to\u0301nleiki ans. Her er Prix F\u00f8royar heilt r\u00e6tti sy\u0301nisgluggin, og ta\u00f0 tykist ti\u0301 burturvi\u00f0 at lata hann aftur nu\u0301, sigur Jens Ove Friis."}, {"text_idx": "#000095", "text": "\u2013 Kappingin hevur skapt ein a\u0301vi\u0301san spenning, og er gott fyri a\u0301sko\u00f0ararnir, men ta\u00f0 er ikki ta\u00f0 ty\u0301dningarmiklasta fyri okkum, i\u00f0 vilja hava eina mynd av hvussu f\u00f8royski to\u0301nleikapallurin s\u00e6r u\u0301t, grei\u00f0ur hann fra\u0301."}, {"text_idx": "#000096", "text": "\u2013 Vi\u00f0vi\u0301kjandi sjo\u0301nvarpinum, so dugi eg at si\u0301ggja, at nu\u0301verandi leistur kann vera ein trupulleiki, sjo\u0301nvarp er fiktio\u0301n og er ikki alti\u0301\u00f0 li\u0301ka v\u00e6l egna\u00f0 til at vi\u0301sa veruleikan. Kanska skuldi sjo\u0301nvarpi\u00f0 i\u0301sta\u00f0in fyri at senda alt beinlei\u00f0is, sent ein samandra\u0301tt kv\u00f8ldi\u00f0 eftir, vi\u00f0 einum lagi vi\u00f0 hv\u00f8rjum bo\u0301lki, sigur Jens Ove Friis."}, {"text_idx": "#000097", "text": "Prix F\u00f8royar er ein ors\u00f8k til at fara til F\u00f8royar\nAt enda spurdu vit Jens Ove Friis, hv\u00f8rt hann kundi i\u0301mynda s\u00e6r, um hann hev\u00f0i valt at fari til onnur tilt\u00f8 fyri at hildi\u00f0 a\u0301 vi\u00f0 at hava innlit i\u0301 f\u00f8royskan to\u0301nleik, um Prix F\u00f8royar var\u00f0 tiki\u00f0 av skra\u0301nni."}, {"text_idx": "#000098", "text": "\u2013 Ja, i\u0301 ein a\u0301vi\u0301san mun, men eg hev\u00f0i ikki fari\u00f0 upp bara til ein festival ella okkurt ti\u0301li\u0301kt. So skuldi ta\u00f0 passa\u00f0 saman vi\u00f0 onkrum \u00f8\u00f0rum eisini. Festivalar og anna\u00f0 li\u0301kjast no\u0301gv ti\u0301, i\u00f0 vit si\u0301ggja i\u0301 Danmark, og kunnu ikki a\u0301 sama ha\u0301tt geva m\u00e6r yvirblikki\u00f0, so ti\u0301 eru teir ikki a\u0301 sama ha\u0301tt sum Prix F\u00f8royar ein ors\u00f8k at fara til F\u00f8royar."}, {"text_idx": "#000101", "text": "Eg haldi, at ta\u00f0 hev\u00f0i veri\u00f0 \u00f8giliga syrgiligt, um fyrireikararnir go\u0301vust vi\u00f0 at skipa fyri Prix F\u00f8royum, sigur Peter M\u00f8ller Madsen, i\u00f0 seinastu tri\u0301ggjar Prix F\u00f8royar finalurnar hevur umbo\u00f0a\u00f0 Nibe Festivalin i\u0301 F\u00f8royum. Nibe Festivalurin er tann festivalurin, i\u00f0 hevur havt flest f\u00f8royskar bo\u0301lkar a\u0301 skra\u0301nni seinastu a\u0301rini, li\u0301ka si\u0301\u00f0an framf\u00f8rsluna hja\u0301 Clickhaze i\u0301 2001. Ein framf\u00f8rsla, i\u00f0 royndi festivalfyriskiparin metur vera eina av st\u00f8rstu to\u0301nleikaupplivingunum, i\u00f0 hann nakranti\u0301\u00f0 hevur havt."}, {"text_idx": "#000103", "text": "F\u00f8roysku bo\u0301lkarnir hava uppibori\u00f0 lutt\u00f8kuna\nSi\u0301\u00f0an Prix F\u00f8royar finaluni 2001, hevur Peter M\u00f8ller Madsen havt eitt serligt forhold til f\u00f8royskan to\u0301nleik, og hetta er komi\u00f0 bo\u0301lkum sum Gestir, Eiv\u00f8r, H\u00f8gna Lisberg, Brandi Enni og Messell til go\u0301\u00f0ar. Men Peter M\u00f8ller Madsen leggur dent a\u0301, at eingin f\u00f8royskur bo\u0301lkur er komin a\u0301 skra\u0301nna uttan at hava uppibori\u00f0 ta\u00f0."}, {"text_idx": "#000104", "text": "\u2013 Allir m\u00f8guligir bo\u0301lkar b\u00e6\u00f0i danskir og u\u0301tlendskir vilja fegin luttaka a\u0301 festivalinum, so eg v\u00e6nti ikki, at eg hev\u00f0i havt lagt merki til f\u00f8royskan to\u0301nleik, hev\u00f0i eg ikki havt veri\u00f0 til Prix F\u00f8royar finaluna i\u0301 2001. Sja\u0301lvandi hev\u00f0i eg ivaleyst havt hoyrt, um Teitur, ti\u0301 hann er eisini eitt navn her i\u0301 Danmark, men ta\u00f0 skerst heldur ikki burtur, at fyrstu fer\u00f0 eg sa\u0301 Teitur sp\u00e6la var a\u0301 Prix F\u00f8royar finaluni i\u0301 2001, sigur Peter M\u00f8ller Madsen."}, {"text_idx": "#000106", "text": "\u2013 Vit hava havt no\u0301gvar rokkkappingar i\u0301 Danmark, i\u00f0 eru komnar og farnar \u2013 Men eingin hevur vara\u00f0 vi\u00f0. Her haldi eg, at Prix F\u00f8royar er munandi betri fyriskipa\u00f0. Fyriskipararnir hava veruliga ro\u0301s uppibori\u00f0, tiltaki\u00f0 er veruliga flott."}, {"text_idx": "#000109", "text": "Peter M\u00f8ller Madsen vitja\u00f0i a\u0301 Prix F\u00f8royar finaluni i\u0301 2001, 2003 og 2005, hann er to\u0301 ikki sannf\u00f8rdur um, at leisturin, i\u00f0 var\u00f0 valdur a\u0301 AME tiltakinum i\u0301 2005 var tann heilt r\u00e6tti."}, {"text_idx": "#000110", "text": "\u2013 Hesin leisturin kl\u00e6ddi ikki Prix F\u00f8royar so v\u00e6l. At einans hava tri\u0301ggjar Prix bo\u0301lkar i\u0301 finaluni er ikki no\u0301g miki\u00f0, antin gerst ta\u00f0 ov einsta\u0301tta ella ov skizofrent, i\u00f0 fj\u00f8r gj\u00f8rdist ta\u00f0 t.d. eitt sindur ov no\u0301gv ein blu\u0301skonsert. M\u00e6r da\u0301mdi v\u00e6l to\u0301nleikin, men Prix F\u00f8royar datt eitt sindur a\u0301 go\u0301lvi\u00f0, sigur Petur M\u00f8ller Madsen og heldur fram"}, {"text_idx": "#000111", "text": "\u2013 Annars er hugskoti\u00f0 vi\u00f0 at hava teir bestu bo\u0301lkarnar vi\u00f0 fyri at krydda finaluna ikki heilt burturvi\u00f0, t.d. kundu hesir sp\u00e6lt i\u0301 millum Prix F\u00f8royar finalistarnar, i\u00f0 a\u0301ttu at veri\u00f0 eini 6 i\u0301 tali, solei\u00f0is fingu mi\u00f0larnir og u\u0301tlendsku gestirnir eisini uppliva teir, sigur Peter M\u00f8ller Madsen."}, {"text_idx": "#000114", "text": "\u2013 Sja\u0301lvt um eitt tiltak ikki ber seg her og nu\u0301, so mugu vit eisini hugsa i\u0301 framti\u0301\u00f0ar prognosum. Mi\u00f0larnir eru ju\u0301 no\u0301gv uppi i\u0301 Prix F\u00f8royar tiltakinum, og teir hava eina skyldu, at bera ny\u0301ggja mentan fram fyri hyggjarum og lurtarum si\u0301num. Eg tru\u0301gvi eisini, at hetta er vi\u00f0 til at geva teimum ny\u0301ggjar hyggjarar, lurtarar og lesarar, sigur Peter M\u00f8ller Madsen. Hann heldur eisini, at til hev\u00f0i bor\u00f0i\u00f0 at gj\u00f8rt tiltaki\u00f0 eitt sindur bi\u0301ligari, uttan at ta\u00f0 fo\u0301r fyri skeyti\u00f0."}, {"text_idx": "#000115", "text": "\u2013 Eitt d\u00f8mi\u00f0 er u\u0301tlendsku gestirnir, vi\u00f0 at gera u\u0301tveljanina av hesum eitt sindur meira ma\u0301lr\u00e6tta\u00f0a, solei\u00f0is, at tu\u0301 fekst tey heilt r\u00f8ttu fo\u0301lkini til F\u00f8royar. Kanska havt eitt sindur f\u00e6rri, og so lati\u00f0 tey, i\u00f0 vitja veri\u00f0 fo\u0301lk sum veruliga vildu vera vi\u00f0 til hetta, sigur hann."}, {"text_idx": "#000117", "text": "Hev\u00f0i booka\u00f0 eitt endurstovna\u00f0 Clickhaze\n\u2013 2001 hevur eitt heilt serligt pla\u0301ss hja\u0301 m\u00e6r. Hetta var fyrsta a\u0301ri\u00f0, eg var i\u0301 F\u00f8royum. Kv\u00f8ldi\u00f0 fyri finaluna var ein pallbor\u00f0sfundur i\u0301 U\u0301tvarpsh\u00f8llini. Har vo\u0301ru u\u0301tlendingar i\u0301 to\u0301nleikai\u0301dna\u00f0inum i\u0301 pallbor\u00f0inum, og no\u0301gvir to\u0301nleikarar og onnur a\u0301huga\u00f0i vo\u0301ru komin saman, ta\u0301 var ein av spurningunum til pallbor\u00f0i\u00f0, hvussu f\u00f8royskur to\u0301nleikur kundi koma vi\u0301\u00f0ari. Svari\u00f0 var, \u201cfinn tykkum eina ny\u0301ggja Bj\u00f8rk!\u201d Kv\u00f8ldi\u00f0 eftir upplivdu vit so eina ny\u0301ggja Bj\u00f8rk i\u0301 Clickhaze, grei\u00f0ir Peter M\u00f8ller Madsen fra\u0301 og heldur fram"}, {"text_idx": "#000118", "text": "\u2013 Ta\u00f0 er eingin ivi um, at var\u00f0 Clickhaze endurstovna\u00f0ur, hev\u00f0i eg booka tey uttan at blunka."}, {"text_idx": "#000119", "text": "Hann heldur somulei\u00f0is, at Ty\u0301r var ein sto\u0301r uppliving hetta a\u0301ri\u00f0."}]